કેટલાક ડરપોક આયોજકો વક્તાને પહેલેથી જ કહી દેતા હોય છે કે તમે કોઈ કોન્ટ્રોવર્સી ઊભી થાય એવી વાત ન કરશો. બધું ગળ્યુંગળ્યું અને ગોળગોળ જ બોલજો, જેથી ઓડિયન્સમાં કોઈ નારાજ ન થાય! હું પોતે ઘણી વખત વ્યાખ્યાનો આપવા માટે ગયો છું અને ત્યારે આયોજકોને હું સ્પષ્ટ કહી દેતો હોઉં છું કે તમારે જે સાંભળવું છે તે બોલવા માટે હું નથી આવતો. મારે જે વિચારો રજૂ કરવા છે એ વિચારો રજૂ કરવાની તમે મને સ્વતંત્રતા ન આપી શકતા હોવ તો મને વ્યાખ્યાન માટે બોલાવવાની કોઈ જરૂર નથી. હું આવીશ તો મારા જ વિચારો રજૂ કરીશ. હું જે માનું છું, હું જે વિચારું છું એ જ વાતો હું કહીશ. તમે ઓડિયન્સને કહી રાખજો કે તમને અસંમત થવાનો પૂરો અધિકાર છે. તમારો મત વક્તાના વિચારો સાથે સહમત ન થતો હોય તો કશો વાંધો નથી, પરંતુ આ વક્તા તેમના પોતાના વિચારો જ રજૂ કરશે!